CELEX: C2004/179/27
Language: da
Date: 2004-07-10 00:00:00
Title: Sag T-166/04: Sag anlagt den 13. maj 2004 af Carmelo Morello mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/14
            
         Sag anlagt den 13. maj 2004 af Carmelo Morello mod Kommissionen for De Europæiske Fællesskaber
   (Sag T-166/04)
   (2004/C 179/27)
   Processprog: fransk
   Ved De Europæiske Fællesskabers Ret i Første Instans er der den 13. maj 2004 anlagt sag mod Kommissionen for De Europæiske Fællesskaber af Carmelo Morello, Bruxelles, ved avocats Jacques Sambon og Pierre Paul Van Gehuchten, og med valgt adresse i Luxembourg.
   Sagsøgeren har nedlagt følgende påstande:
   
               1.
            
            
               Den stiltiende afvisning af sagsøgerens anmodning af 28. marts 2003 annulleres og om nødvendigt annulleres afvisningen af sagsøgerens klage.
            
         
               2.
            
            
               Kommissionen tilpligtes at betale sagsøgeren et beløb på 1 000 000 EUR i erstatning for ikke-økonomisk skade og et beløb på 1 000 000 i erstatning for økonomiske skade.
            
         
               3.
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, som er tjenestemand ved Kommissionen, havde i forbindelse med en anden sag nedlagt påstand om annullation af ansættelsen af en anden tjenestemand i en stilling som chef for en administrativ enhed, en stilling, som sagsøgeren ligeledes havde ansøgt om. Retten gav sagsøgeren medhold og annullerede den pågældende ansættelse.
   På tidspunktet for afsigelsen af dommen i førnævnte sag var den i den pågældende stilling ansatte tjenestemand allerede blevet forfremmet og forflyttet til en anden stilling, da stillingen som chef for den administrative enhed, som således var blevet ledig, blev besat ved genindtræden af en anden tjenestemand efter udløbet af dennes tjenestefrihed af personlige årsager.
   Efter afsigelsen af dommen i førnævnte sag indgav sagsøgeren en anmodning til Kommissionen om opfyldelse af den pågældende dom og dernæst en klage over den stiltiende afvisning af hans anmodning. Kommissionen afviste klagen, idet den fastslog, at det eftersom der ikke var nogen ledig stilling var umuligt for den at træffe foranstaltninger til opfyldelse af ovennævnte dom.
   Denne sag omhandler afvisningen af sagsøgerens anmodning. Sagsøgeren har til støtte for sine påstande gjort gældende, at artikel 233 EF er tilsidesat, at der er sket tilsidesættelse af vedtægtens artikel 4, 7, 24, 25 og 45, at princippet om god forvaltningsskik er tilsidesat samt at der foreligger magtfordrejning eller procedurefordrejning. Sagsøgeren har ligeledes anført, at han har lidt et ikke-økonomisk og økonomisk tab som følge af, at han er gået glip af en reel mulighed for at blive indplaceret i lønklasse A3 ved afslutningen af hans karriere, og har i den forbindelse nedlagt påstand om erstatning.